pythainlp/thaigov-v2-corpus-22032023 huggingface dataset:
วันพฤหัสบดีที่ 8 เมษายน 2564
กรมการขนส่งทางบก เปิดศูนย์คุ้มครองผู้โดยสารรถสาธารณะ (ชั่วคราว) ช่วงเทศกาลสงกรานต์ 2564 ณ สถานีขนส่งผู้โดยสารทุกแห่งทั่วประเทศ และสายด่วน 1584 ตลอด 24 ชั่วโมง
นายยงยุทธ นาคแดง รองอธิบดีกรมการขนส่งทางบก กระทรวงคมนาคม เป็นประธานในพิธีเปิดศูนย์คุ้มครองผู้โดยสารรถสาธารณะ (ชั่วคราว) ช่วงเทศกาลสงกรานต์ ระหว่างวันที่ 8 - 10 เมษายน 2564
เพื่ออำนวยความสะดวกประชาชนที่เดินทางด้วยรถโดยสารสาธารณะ และรับเรื่องร้องเรียนกรณีประชาชนไม่ได้รับความปลอดภัย ถูกเอารัดเอาเปรียบจากการใช้บริการรถโดยสารสาธารณะ ซึ่งเป็นมาตรการรองรับการเดินทางช่วงวันหยุดยาวของกรมการขนส่งทางบก ในวันที่ 8 เมษายน 2564 ณ สถานีขนส่งผู้โดยสารกรุงเทพ (จตุจักร)
นายยงยุทธ นาคแดง กล่าวว่า กรมการขนส่งทางบก (ขบ.) ได้จัดตั้งศูนย์ฯ ชั่วคราวที่สถานีขนส่งผู้โดยสารทุกแห่งทั่วประเทศ และให้มีเจ้าหน้าที่ประจำศูนย์ฯ ชั่วคราวเพื่อคอยอำนวยความสะดวกและดูแลประชาชนที่เดินทางด้วยรถโดยสารสาธารณะ ซึ่งคาดการณ์ว่าจะมีปริมาณการเดินทางมากกว่าช่วงเวลาปกติรวมถึงมากกว่าช่วงปีใหม่ที่ผ่านมา จึงได้กำชับให้เจ้าหน้าที่เพิ่มความเข้มข้นในการปฏิบัติหน้าที่ รวมถึงร่วมอำนวยความสะดวกด้านการจราจรและดูแลความปลอดภัยภายในสถานีขนส่งผู้โดยสาร ควบคุมให้ผู้ประกอบการขนส่งและผู้ให้บริการสถานีขนส่งผู้โดยสารดำเนินการตามมาตรการป้องกันและควบคุมการแพร่ระบาดของโรคติดเชื้อไวรัส COVID-19 อย่างเคร่งครัด และร่วมตรวจสอบความพร้อมของรถโดยสารสาธารณะและพนักงานขับรถก่อนออกจากสถานีขนส่งผู้โดยสาร กรณีพบรถโดยสารสาธารณะมีสภาพไม่มั่นคงแข็งแรง ส่งผลกระทบต่อความปลอดภัย สั่งเปลี่ยนรถคันใหม่ทดแทนหรือสั่งห้ามใช้รถคันดังกล่าวทันที ด้านพนักงานขับรถหากตรวจพบชั่วโมงการทำงานเกินกว่าที่กฎหมายกำหนด ใช้สารเสพติด ดื่มเครื่องดื่มแอลกอฮอล์ สั่งห้ามปฏิบัติหน้าที่ทันที เพื่อเป็นการป้องกันและลดอุบัติเหตุจากการใช้รถใช้ถนนอันเกิดจากตัวรถและผู้ขับรถ
รองอธิบดีกรมการขนส่งทางบก กล่าวเพิ่มเติมว่า ประชาชนที่พบปัญหาจากการใช้บริการรถโดยสารสาธารณะ สามารถแจ้งศูนย์คุ้มครองผู้โดยสารและรับเรื่องร้องเรียน 1584 (ชั่วคราว) ณ สถานีขนส่งทางผู้โดยสาร หรือช่องทางร้องเรียนต่าง ๆ ของ ขบ. ซึ่งให้บริการตลอดช่วงเทศกาลสงกรานต์ 2564 ดังนี้ สายด่วน โทร.1584 ตลอด 24 ชั่วโมง ทางเว็บไซต์ http://ins.dlt.go.th/cmpweb E-mail: dlt_1584complain@hotmail.com Facebook “1584 ร้องเรียนรถโดยสารสาธารณะ” Line: @1584dlt แอปพลิเคชัน DLT GPS ทั้งนี้ ทุกปัญหาการร้องเรียนของประชาชน ขบ. จะเร่งตรวจสอบและแจ้งผลการดำเนินการให้ผู้ร้องเรียนทราบทาง SMS พร้อมแจ้งความคืบหน้าการดำเนินการเป็นระยะจนกว่าจะแก้ไขเรื่องร้องเรียนแล้วเสร็จ โดยมีมาตรการลงโทษผู้กระทำความผิดขั้นสูงสุดทุกกรณี สำหรับการกระทำความผิดซ้ำซาก ความผิดร้ายแรง และเข้าข่ายเป็นภัยสังคมให้พักใช้
หรือเพิกถอนใบอนุญาตขับรถทันที เพื่อความปลอดภัยในการเดินทางของประชาชนตลอดช่วงเทศกาลสงกรานต์ 2564
ทั้งนี้ ขอความร่วมมือผู้โดยสารปฏิบัติตามมาตรการ D-M-H-T-T คือ D - Distancing อยู่ห่างไว้ M - Mask Wearing ใส่หน้ากากอนามัย H - Hand washing หมั่นล้างมือ T - Testing ตรวจวัดอุณหภูมิ T - Thai Cha na ใช้แอปพลิเคชันไทยชนะ หรือกรอกข้อมูลการเดินทางตามแบบฟอร์มที่ ขบ. กำหนดทั้งก่อนและหลังการเดินทาง
วันพฤหัสบดีที่ 8 เมษายน 2564
นฤมล เยือนแพร่ ใช้นวัตกรรมยกระดับวิสาหกิจชุมชน
รมช.แรงงาน นำทีมลุย จ. แพร่ สานต่อภารกิจขับเคลื่อนไทยไปด้วยกัน ดันนวัตกรรมยกระดับวิสาหกิจชุมชน ขับเคลื่อนเศรษฐกิจฐานราก
วันที่8เมษายน2564ศาสตราจารย์นฤมลภิญโญสินวัฒน์รัฐมนตรีช่วยว่าการกระทรวงแรงงานพร้อมด้วยหม่อมหลวงปุณฑริกสมิติที่ปรึกษารัฐมนตรีช่วยว่าการกระทรวงแรงงานและทีมงานลงพื้นที่จังหวัดแพร่ติดตามการขับเคลื่อนไทยไปด้วยกันจังหวัดแพร่ตรวจเยี่ยมโครงการโรงงานต้นแบบถ่ายทอดเทคโนโลยีสิ่งทอนาโนภาคเหนือณวิทยาลัยเทคนิคแพร่อำเภอเมืองจังหวัดแพร่พร้อมตรวจเยี่ยมการฝึกอบรมพาณิชย์อิเล็กทรอนิกส์สำหรับผู้ประกอบการชุมชนและการตกแต่งเครื่องเรือนด้วยไม้สักณสำนักงานพัฒนาฝีมือแรงงานแพร่นำทีมเยี่ยมชมโดยอธิบดีกรมพัฒนาฝีมือแรงงานนายธวัชเบญจาทิกุล
ในช่วงเช้าศาสตราจารย์นฤมล และคณะเดินทางลงพื้นที่ตรวจเยี่ยมโครงการโรงงานต้นแบบถ่ายทอดเทคโนโลยีสิ่งทอนาโนภาคเหนือณวิทยาลัยเทคนิคแพร่อำเภอเมืองจังหวัดน่านซึ่งเป็นการต่อยอดปรับปรุงผลิตภัณฑ์ผ้ามัดย้อมของกลุ่มวิสาหกิจชุมชนหม้อห้อมทุ่งเจริญย้อมสีธรรมชาติให้มีความทันสมัยตรงตามความนิยมให้มากขึ้นเช่นการออกแบบลวดลายลักษณะสีหม้อห้อมและการแปรรูปเป็นผลิตภัณฑ์ต่างๆอาทิทำเป็นกระเป๋าเสื้อผ้าสำเร็จรูปที่ออกแบบถูกใจวัยรุ่นรวมถึงการนำผ้านาโนมาใช้ผลิตเป็นผ้ามัดย้อมด้วยเทคโนโลยีสมัยใหม่เพิ่มความหลากหลายของสินค้าให้มากขึ้นเพื่อให้ผู้ซื้อได้เลือกซื้อตามความชอบการนำเทคโนโลยีสมัยใหม่เข้ามาใช้ช่วยทำให้มีการผลิตในปริมาณที่สูงขึ้นนำไปสู่การสร้างรายได้และอาชีพให้คนในชุมชนต่อไป
ในช่วงบ่ายเข้าร่วมประชุมติดตามการขับเคลื่อนไทยไปด้วยกันรับฟังการดำเนินโครงการพัฒนาและเสริมสร้างความเข้มแข็งทางเศรษฐกิจฐานรากในพื้นจังหวัดแพร่และการดำเนินโครงการขับเคลื่อนไทยไปด้วยกันจังหวัดแพร่พร้อมกันนี้ได้ร่วมกันพิจารณาประเด็นการแก้ไขปัญหาที่ดินทำกินในพื้นที่ป่า(คทช.)จังหวัดแพร่รวมถึงการบริหารจัดการน้ำและมาตรการเตรียมความพร้อมเพื่อบรรเทาปัญหาภัยแล้งในพื้นที่จังหวัดแพร่ซึ่งจะได้ประสานไปยังหน่วยงานทุกภาคส่วนที่เกี่ยวข้องเพื่อร่วมมือกันแก้ไขปัญหาและพัฒนาจังหวัดแพร่ต่อไป
หลังจากนั้นได้เดินทางไปตรวจเยี่ยมการฝึกอบรมหลักสูตรการพาณิชย์อิเล็กทรอนิกส์สำหรับผู้ประกอบการชุมชนภายใต้โครงการพัฒนาวิสาหกิจสู่ความเป็นมืออาชีพและการตกแต่งเครื่องเรือนด้วยไม้สักภายใต้โครงการเพิ่มมูลค่าเฟอร์นิเจอร์และผลิตภัณฑ์ไม้สักด้วยนวัตกรรมและเทคโนโลยีการฝึกอบรมการตัดผมชายเป็นหลักสูตรเตรียมเข้าทำงานการทดสอบมาตรฐานฝีมือแรงงานแห่งชาติช่างเครื่องปรับอากาศภายในบ้านและการพาณิชย์ขนาดเล็กระดับ1รวมถึงให้กำลังใจเจ้าหน้าที่ที่ปฏิบัติงานบริการประชาชนตามโครงการรณรงค์อุบัติเหตุและการสูญเสียบนท้องถนนณสำนักงานพัฒนาฝีมือแรงงานแพร่ในการนี้มีผู้แทนจากบริษัทไลน์คอมพานี(ประเทศไทย)จำกัดร่วมเดินทางด้วยเพื่อร่วมสนับสนุนการฝึกอบรมการทำLine Official Accountซึ่งจะเป็นส่วนช่วยในการเพิ่มช่องทางรับรู้เพิ่มการกระจายสินค้าเพิ่มรายได้และขยายตลาดของผู้ประกอบการในจังหวัดให้เพิ่มมากยิ่งขึ้นซึ่งจะสรุปผลความต้องการฝึกอบรมอีกครั้ง
วันพฤหัสบดีที่ 8 เมษายน 2564
เปิดทาง แก้กฏหมายปรับปรุงสิทธิกองทุนชราภาพเพื่อผู้ประกันตน
...
ในช่วงที่ผ่านมา กลุ่มผู้ใช้แรงงาน และ ผู้ประกันตนในระบบประกันสังคม ได้ยื่นข้อเรียกร้องให้ปรับปรุงแก้ไขกฎหมายที่เกี่ยวข้องกับสิทธิประโยชน์ทดแทนในกรณีชราภาพ ตาม พ.ร.บ. ประกันสังคม พ.ศ. 2533 ให้มีความสอดคล้องกับสภาพเศรษฐกิจและสังคมในปัจจุบัน
.
รัฐบาลไม่ได้นิ่งนอนใจแต่อย่างใด ล่าสุดสำนักงานประกันสังคม สังกัดกระทรวงแรงงาน จึงจัดให้มีการรับฟังความคิดเห็นของนายจ้าง ผู้ประกันตน ประชาชน และผู้ที่เกี่ยวข้อง ที่ได้รับผลกระทบจากการแก้ไขกฏหมายดังกล่าว เพื่อหาทางออกร่วมกันให้เป็นไปอย่างมีประสิทธิภาพ และเกิดประโยชน์สูงสุดแก่ผู้ประกันตน
.
พร้อมจัดทำวีดิทัศน์ ให้รับชมก่อนตอบแบบสอบถาม ประกอบการตัดสินใจ
เช่น การเลือกรับประโยชน์ทดแทนบำเหน็จชราภาพหรือบำนาญชราภาพ
การคืนเงินสมทบกรณีชราภาพบางส่วน เมื่อผู้ประกันตนออกจากงาน
หรือการนำเงินสมทบกรณีชราภาพบางส่วน มาใช้เป็นหลักประกันเงินกู้กับธนาคาร หรือสถาบันการเงินได้ เป็นต้น
.
นายจ้างหรือผู้ประกันตนที่สนใจ สามารถแสดงความคิดเห็นได้ที่เว็บไซต์ของสำนักงานประกันสังคมwww.sso.go.thหรือ แสดงความคิดเห็นผ่าน QR code ได้ที่สำนักงานประกันสังคมกรุงเทพมหานครพื้นที่/ สำนักงานประกันสังคมจังหวัด/ สาขาทั่วประเทศ ได้ตั้งแต่บัดนี้ - 30 เม.ย. 64 เพื่อเป็นข้อมูลในการดำเนินการต่อไป
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 8 เมษายน 2564
กรมทางหลวงแจงโครงการมอเตอร์เวย์บางปะอิน-โคราช ได้จ่ายค่าเวนคืนครบทุกรายแล้วเมื่อปี 2563
อธิบดีกรมทางหลวงชี้แจงโครงการมอเตอร์เวย์บางปะอิน-โคราช กระทรวงคมนาคม กรมทางหลวงได้จ่ายค่าเวนคืนครบทุกรายแล้วเมื่อปี 2563
เมื่อวันที่ 5 เมษายน 2564 นายสราวุธทรงศิวิไลอธิบดีกรมทางหลวง ได้ชี้แจงกรณีมีการวิจารณ์โครงการมอเตอร์เวย์บางปะอิน-โคราช ระบุยังจ่ายค่าเวนคืนที่ดินให้กับประชาชนไม่ครบถ้วนว่า กระทรวงคมนาคม กรมทางหลวง ได้ดำเนินการจ่ายค่าเวนคืนครบทุกรายแล้วเมื่อปี 2563 แต่กรณีที่นายศรีสุวรรณ จรรยา เลขาธิการสมาคมองค์การพิทักษ์ รธน.ไทย ออกมากล่าวกว่า 9 ปี กระทรวงคมนาคม ยังจ่ายค่าเวนคืนที่ดินให้กับประชาชนไม่ครบถ้วนนั้น เป็นการค้างจ่ายเงินค่าอุทธรณ์ กรณีที่ผู้ได้รับผลกระทบจากการเวนคืนที่ดิน ไม่เห็นด้วยกับวงเงินค่าเวนคืนที่ดินที่ได้รับ และไปยื่นอุทธรณ์ขอวงเงินเพิ่มที่ กระทรวงคมนาคม ซึ่งในกระบวนการขออุทธรณ์นั้น บางกรณีอาจใช้เวลา 1 ปีครึ่ง จึงจะได้ข้อยุติ
ทั้งนี้ จากข้อมูลล่าสุด พบว่าผลการอุทธรณ์จากค่าเวนคืนที่ดินที่ กรมทางหลวงยังไม่ได้จ่ายนั้น มีจำนวน 361 ราย วงเงิน 415 ล้านบาท ซึ่ง กรมทางหลวงได้ตั้งงบประมาณปี 2565 เพื่อดำเนินการในส่วนนี้ โดยหากได้รับการจัดสรรงบประมาณแล้วกรมทางหลวงจะทยอยจ่ายให้ผู้ที่ได้รับผลกระทบตั้งแต่วันที่1ต.ค. 2564เป็นต้นไปจนสิ้นสุดปีงบประมาณวันที่30ก.ย. 2565 แต่หากผู้ได้รับผลกระทบยังไม่พอใจกับค่าเวนคืนที่ดินอีกก็สามารถไปดำเนินการยื่นฟ้องร้องต่อศาลปกครองและขึ้นอยู่กับการพิจารณาต่อไป
อย่างไรก็ตามยืนยันกรมทางหลวงไม่ได้นิ่งนอนใจต่อเรื่องดังกล่าวโดยได้พยายามจัดตั้งงบประมาณมาดำเนินการเพื่อบรรเทาความเดือดร้อนของผู้ที่ได้รับผลกระทบจากโครงการมากที่สุด ส่วนการเปิดทดลองให้บริการมอเตอร์เวย์ สายบางปะอิน-นครราชสีมาฯ ในช่วงเทศกาลสงกรานต์นั้น จากการตรวจสอบในจำนวน 361 รายที่ยังไม่จ่ายค่าอุทธรณ์จากการเวนคืนที่ดินนั้น ไม่ได้อยู่ในช่วงที่จะเปิดให้บริการแต่อย่างใด
-------------------
วันพฤหัสบดีที่ 8 เมษายน 2564
นายกฯ หารือนายกรัฐมนตรี สปป. ลาว คนใหม่ พร้อมกระชับความสัมพันธ์ทวิภาคีและความร่วมมือในฐานะมิตรประเทศที่มีความสัมพันธ์ใกล้ชิด
นายกฯ หารือนายกรัฐมนตรี สปป. ลาว คนใหม่ พร้อมกระชับความสัมพันธ์ทวิภาคีและความร่วมมือในฐานะมิตรประเทศที่มีความสัมพันธ์ใกล้ชิด
วันนี้ (8 เมษายน 2564) เวลา 16.30 น. ณ ห้องโดม ชั้น 2 ตึกไทยคู่ฟ้า ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม หารือทางโทรศัพท์กับนายพันคำ วิพาวัน (H.E. Dr. Phankham Viphavanh) นายกรัฐมนตรีสาธารณรัฐประชาธิปไตยประชาชนลาว เพื่อแสดงความยินดีที่ได้รับการแต่งตั้งให้ดำรงตำแหน่งนายกรัฐมนตรีแห่ง สปป. ลาว คนที่ 8 และอวยพรในโอกาสวันขึ้นปีใหม่ของ สปป. ลาว ในเดือนเมษายน 2564
ภายหลังเสร็จสิ้นการหารือ นายอนุชา บูรพชัยศรี โฆษกประจำสำนักนายกรัฐมนตรี สรุปสาระสำคัญการหารือ ดังนี้
นายกรัฐมนตรีกล่าวแสดงความเสียใจในนามของรัฐบาลและประชาชนชาวไทย ต่อความสูญเสียจากเหตุการณ์เรือล่มบริเวณอ่างเก็บน้ำน้ำงึม แขวงเวียงจันทน์ เมื่อวันที่ 4 เมษายน ที่ผ่านมา ซึ่งมีผู้เสียชีวิตหลายคน รวมถึงสมาชิกครอบครัวของอดีตประธานประเทศ จูมมาลี ไซยะสอน จึงขอส่งกำลังใจผ่านนายกรัฐมนตรี สปป. ลาว ไปยังอดีตประธานประเทศให้มีสุขภาพแข็งแรงในเร็ววัน และหากมีสิ่งใดที่ไทยสามารถช่วยเหลือขอให้แจ้งมาได้เสมอ
โอกาสนี้ นายกรัฐมนตรีกล่าวแสดงความยินดีที่นายพันคำ วิพาวัน ได้รับการแต่งตั้งให้ดำรงตำแหน่งนายกรัฐมนตรีสาธารณรัฐประชาธิปไตยประชาชนลาว และหวังเป็นอย่างยิ่งว่าจะได้ทำงานร่วมกันอย่างใกล้ชิด เพื่อประโยชน์สุขของประชาชนของทั้งสองประเทศ โดยที่ผ่านมาได้มีโอกาสทำงานร่วมกับนายทองลุน สีสุลิด อดีตนายกรัฐมนตรี อย่างใกล้ชิด เพื่อส่งเสริมความสัมพันธ์ของทั้งสองประเทศ และขอฝากความยินดีไปยังนายทองลุน สีสุลิด ที่ได้รับการแต่งตั้งเป็นประธานประเทศคนใหม่ พร้อมเรียนเชิญนายกรัฐมนตรี สปป.ลาว เยือนไทยเมื่อสถานการณ์โควิด-19 คลี่คลายลง
นายกรัฐมนตรี สปป. ลาว กล่าวแสดงความยินดีต่อการหารือกันทางโทรศัพท์ในวันนี้ พร้อมเน้นย้ำที่จะสานต่อความสัมพันธ์ทวิภาคีและความร่วมมือระหว่างกันในด้านต่างๆ ซึ่งไทยและ สปป.ลาว มีความสัมพันธ์ที่แน่นแฟ้น เป็นมิตรประเทศที่มีความผูกพันกันอย่างใกล้ชิดมายาวนาน ประชาชนมีความเข้าใจต่อกัน และทั้งสองประเทศมีภาษา วัฒนธรรม และประเพณีที่คล้ายคลึงกัน รวมทั้งต่างให้ความช่วยเหลือและสนับสนุนซึ่งกันและกันมาอย่างต่อเนื่อง จึงพร้อมสานต่อความร่วมมือที่มีอยู่ และเร่งรัดความร่วมมือที่คั่งค้างให้ดำเนินต่อไปได้
ทั้งสองฝ่ายต่างเห็นพ้องที่จะขยายเวลาการฉลองครบรอบ 70 ปีความสัมพันธ์ทางการทูต ไทย - สปป. ลาว ไปจนถึงปลายปี ค.ศ. 2021 และจะจัดกิจกรรมที่เป็นประโยชน์ต่อประชาชนของทั้งสองประเทศมาอย่างต่อเนื่อง ทั้งนี้ ในโอกาสวันขึ้นปีใหม่ไทยและลาวในสัปดาห์หน้า นายกรัฐมนตรีได้อวยพรให้นายกรัฐมนตรี สปป.ลาว และครอบครัว ตลอดจนประชาชนชาวลาวประสบแต่ความสุขความเจริญสืบไป ซึ่งนายกรัฐมนตรี สปป.ลาว ก็อวยพรให้นายกรัฐมนตรี และชาวไทย มีความสุขในวันปีใหม่ไทยเช่นกัน
ไทยและ สปป.ลาว ยังเห็นพ้องที่จะร่วมมืออย่างใกล้ชิดในการร่วมฟื้นฟูเศรษฐกิจและสังคมจากสถานการณ์โควิด-19 โดยนายกรัฐมนตรีได้เสนอให้ทั้งสองฝ่ายกระชับความร่วมมือในเรื่องต่าง ๆ อาทิ การเพิ่มมูลค่าทางการค้า การส่งเสริมการค้าชายแดน การกลับมาเปิดจุดผ่านแดนไทย – ลาว อีกครั้ง การยอมรับเอกสารรับรองการฉีดวัคซีนระหว่างกัน การกระชับความร่วมมือป้องกันและสกัดกั้นการลักลอบกระทำความผิดตามแนวชายแดน ความร่วมมือในกรอบอาเซียน และความร่วมมือในลุ่มน้ำโขง ซึ่งนายกรัฐมนตรี สปป.ลาว ยินดีรับไปพิจารณา และพร้อมหารือในรายละเอียดกับหน่วยงานไทยอย่างใกล้ชิด
วันพฤหัสบดีที่ 8 เมษายน 2564
ธพส. ขานรับนโยบายภาครัฐ เข้มมาตรการรับมือโควิด-19 ภายในศูนย์ราชการฯ
สืบเนื่องจากเมื่อวันที่ 7 เมษายน ที่ผ่านมา พล.อ.ประยุทธ์ จันทร์โอชา นายกรัฐมนตรี และ รมว.กลาโหม แถลงภายหลังการประชุมคณะรัฐมนตรี (ครม.) เรื่องสถานการณ์การแพร่ระบาดโควิด-19 โดยขอให้ความร่วมมือกับภาครัฐ และเตรียมมาตรการการป้องกันของตนเองนั้น
ดร.นาฬิกอติภัค แสงสนิท กรรมการผู้จัดการ บริษัท ธนารักษ์พัฒนาสินทรัพย์ จำกัด (ธพส.) ในฐานะผู้บริหารศูนย์ราชการเฉลิมพระเกียรติฯ แจ้งวัฒนะ จึงกำหนดมาตรการป้องกัน พร้อมรณรงค์ประชาสัมพันธ์แก่หน่วยงานและประชาชนที่มาใช้บริการภายในศูนย์ราชการ ให้ปฏิบัติตนอย่างเคร่งครัดตามมาตรการ DMHTT ได้แก่ เว้นระยะห่าง (D) สวมใส่แมสก์ (M) หมั่นล้างมือ (H) วัดอุณหภูมิ (T) และโหลดแอปไทยชนะ (T)
นอกจากนี้ ธพส. ยังร่วมรณรงค์เผยแพร่การเตรียมตัวช่วงสงกรานต์ป้องกันโควิด-19 ตามมาตรการของกรมควบคุมโรค กระทรวงสาธารณสุข ทั้งการเตรียมตัวก่อน / ขณะเดินทาง และหลังเดินทาง ได้แก่ 1. ตรวจสอบข้อมูลการระบาดของโควิด-19 2. หากไม่สบายควรงดหรือเลื่อนการเดินทาง และอวยพรผ่านสื่อออนไลน์ 3. หลีกเลี่ยงการเข้าร่วมกิจกรรมที่มีคนหมู่มาก 4. หลีกเลี่ยงการอยู่ในสถานที่ปิด 5. งดเครื่องดื่มแอลกอฮอล์ 6. หลังการเดินทางหากมีอาการป่วยควรรีบพบแพทย์
จากสถานการณ์การแพร่ระบาดระลอกใหม่ที่กำลังเกิดขึ้นอยู่ขณะนี้ ดร.นาฬิกอติภัค กล่าวทิ้งท้ายว่า "การป้องกัน และการดูแลตนเองเป็นสิ่งสำคัญมาก ซึ่งถือเป็นความรับผิดชอบทั้งแก่ตนเองและส่วนรวม จึงอยากขอเชิญชวนให้ทุกคนร่วมมือกัน สวมหน้ากากอนามัย เว้นระยะห่าง และงดเข้าไปในสถานที่เสี่ยง รวมถึงสถานบันเทิงต่าง ๆ ตามนโยบายของภาครัฐ"
วันพฤหัสบดีที่ 8 เมษายน 2564
รมว.สุชาติฯ มอบ 3 นโยบายเร่งด่วน เดินหน้าภารกิจกรมการจัดหางาน
รัฐมนตรีว่าการกระทรวงแรงงาน เป็นประธานการประชุมกรมการจัดหางาน ครั้งที่ 3/2564   มอบ 3 นโยบาย บริหารจัดการแรงงานต่างด้าวเร่งตรวจโควิด-19 ส่งเสริมการจัดหางานให้คนไทยมีงานทำ และส่งเสริมแรงงานไทยไปทำงานต่างประเทศ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า พลเอก ประยุทธ์ จันทร์โอชา นายกรัฐมนตรี และพลเอก ประวิตร วงษ์สุวรรณ รองนายกรัฐมนตรี ในฐานะที่กำกับดูแลกระทรวงแรงงาน ให้ความสำคัญกับการบริหารจัดการแรงงานต่างด้าวอย่างเป็นระบบ โดยเฉพาะในสถานการณ์การแพร่ระบาดของโรคโควิด-19 การป้องกันและแก้ไขปัญหาการค้ามนุษย์ ตลอดจนคำนึงถึงหลักสิทธิมนุษยชน และการบังคับใช้กฎหมายอย่างเท่าเทียม ในฐานะรัฐมนตรีว่าการกระทรวงแรงงานขอเน้นย้ำนโยบายในการปฏิบัติราชการครึ่งปีหลังของกรมการจัดหางานที่จะต้องปฎิบัติอย่างเร่งด่วน 3 ด้าน ได้แก่ 1.ด้านการบริหารจัดการแรงงานต่างด้าว 2.ด้านการส่งเสริมการจัดหางานให้คนไทยมีงานทำ และ 3.ด้านการส่งเสริมแรงงานไทยไปทำงานต่างประเทศ แก่รักษาราชการอธิบดีกรมการจัดหางาน ผู้บริหารระดับสูง และข้าราชการกรมการจัดหางาน โดยเน้นการบริหารจัดการการแพร่ระบาดโควิด-19 ในแรงงงานต่างด้าวโดยการเร่งตรวจคัดกรองโควิด-19 การบูรณาการการทำงานระหว่างหน่วยงานในพื้นที่เพื่อส่งเสริมการมีงานทำสำหรับผู้จบการศึกษาใหม่ และเริ่มเข้าสู่ตลาดแรงงาน และการหาแนวทางเพิ่มการจัดส่งแรงงานไทยไปทำงานต่างประเทศ
ด้านนายไพโรจน์ โชติกเสถียร รองปลัดกระทรวงแรงงาน รักษาราชการแทนอธิบดีกรมการจัดหางาน รับข้อสั่งการรัฐมนตรีว่าการกระทรวงแรงงาน หลังได้รับฟังการรายงาน และติดตามผลการปฎิบัติงานตามภารกิจด้านต่างๆจากจัดหางานจังหวัดและผู้อำนวยการสำนักงานจัดหางานกรุงเทพมหานคร ได้สั่งการให้สำนักงานจัดหางานจังหวัดเร่งสำรวจ ตรวจสอบ ข้อมูลแรงงานต่างด้าวในพื้นที่เพื่อประสานกับสาธารณสุขจังหวัด เข้าตรวจคัดกรองเชื้อโควิด-19 และทำประกันสุขภาพให้แล้วเสร็จภายใน 16 มิ.ย. 64 ในส่วนการส่งเสริมการมีงานทำให้คนไทย ให้ดำเนินการเชิงรุก สร้างความเข้าใจแก่นายจ้าง/สถานประกอบการ/สถานศึกษา ถึงผลดีและการปรับเปลี่ยน เงื่อนไขต่างๆ ของโครงการที่ขณะนี้มีความพร้อมในการรองรับผู้เข้าร่วมโครงการ และในการจัดส่งแรงงานไทยไปทำงานต่างประเทศ ให้เร่งปรับปรุง กฎระเบียบที่เป็นอุปสรรคต่อการจัดส่งแรงงานไทย เพิ่มความสะดวกรวดเร็ว รวมทั้งอาจมีการเจรจาเพื่อเปิดโอกาสให้เอกชนเข้ามาร่วมดำเนินการจัดส่งแรงงานไทยไปทำงานต่างประเทศ
วันพฤหัสบดีที่ 8 เมษายน 2564
ครม. ไฟเขียวร่างประกาศ ก.พาณิชย์ กำหนด “เกลือ” เป็นสินค้านำเข้าที่ต้องมีหนังสือรับรองถิ่นกำเนิดสินค้า แก้ปัญหาราคาเกลือในประเทศ
ครม. ไฟเขียวร่างประกาศ ก.พาณิชย์ กำหนด “เกลือ” เป็นสินค้านำเข้าที่ต้องมีหนังสือรับรองถิ่นกำเนิดสินค้า แก้ปัญหาราคาเกลือในประเทศ
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวานนี้ ว่า ครม.อนุมัติหลักการร่างประกาศกระทรวงพาณิชย์ เรื่อง กำหนดให้เกลือเป็นสินค้าที่ต้องมีหนังสือรับรองและต้องปฏิบัติตามมาตรการจัดระเบียบในการนำเข้ามาในราชอาณาจักร พ.ศ. .... ตามที่กระทรวงพาณิชย์เสนอ เพื่อช่วยเหลือเกษตรกรชาวนาเกลือทะเลที่ได้รับผลกระทบจากปัญหาการนำเข้าเกลือจากต่างประเทศ ส่งผลให้ราคาเกลือในประเทศตกต่ำ ซึ่งกระทรวงพาณิชย์ได้ดำเนินการรับฟังความคิดเห็นจากผู้มีส่วนได้ส่วนเสียต่อร่างประกาศฉบับนี้เรียบร้อยแล้ว โดยมีสาระสำคัญดังนี้
1. กำหนดให้เกลือตามพิกัดอัตราศุลกากรประเภทย่อย จำนวน 7 รายการ เช่น เกลือป่นสำหรับรับประทาน เกลือหินที่ไม่ผ่านกรรมวิธี เกลือสำหรับอุตสาหกรรมอาหารหรืออุตสาหกรรมยา เกลือสำหรับอุตสาหกรรมอื่นๆ เป็นสินค้าที่ต้องมีหนังสือรับรองถิ่นกำเนิดสินค้าหรือหลักฐานการอนุญาตให้ส่งออก ที่ออกโดยหน่วยงานของรัฐหรือหน่วยงานอื่นที่มีอำนาจจากประเทศผู้ผลิตหรือผู้ส่งออก เพื่อแสดงต่อกรมศุลกากรประกอบการนำเข้ามาในราชอาณาจักร
2. กำหนดให้ผู้นำเข้าเกลือต้องปฏิบัติตามมาตรการจัดระเบียบในการนำเข้ามาในราชอาณาจักร เช่น ขึ้นทะเบียนเป็นผู้นำเข้าเกลือกับกรมการค้าต่างประเทศหรือหน่วยงานที่กำหนด และต้องรายงานการนำเข้า การครอบครอง วัตถุประสงค์การใช้ เป็นรายเดือนต่อกรมการค้าต่างประเทศ
3. กำหนดให้ร่างประกาศนี้ มีผลบังคับใช้เมื่อพ้นกำหนด 60 วัน นับแต่วันประกาศในราชกิจจานุเบกษา เป็นต้นไป
นางสาวรัชดา กล่าวด้วยว่า การที่ราคาเกลือของไทยตกนั้น ยังมีปัจจัยอื่นเกี่ยวข้องด้วย ซึ่งที่ประชุม ครม.ได้ฝากให้กระทรวงเกษตรและสหกรณ์เร่งส่งเสริมการยกระดับคุณภาพและประสิทธิภาพการผลิตของเกษตรกรชาวนาเกลือทะเลของไทย เพื่อให้มีศักยภาพทางการแข่งขันเพิ่มขึ้น
...................
วันพฤหัสบดีที่ 8 เมษายน 2564
ปลัดกอบชัยฯ  เป็นประธานการประชุมผู้บริหารระดับสูงกระทรวงอุตสาหกรรม
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมผู้บริหารระดับสูงกระทรวงอุตสาหกรรม  ณ ห้องประชุม อก.1  อาคารสำนักงานปลัดกระทรวงอุตสาหกรรม
วันนี้ (8 เมษายน 2564) เวลา 8.30 น. นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมผู้บริหารระดับสูงกระทรวงอุตสาหกรรม เพื่อเร่งรัดติดตามการดำเนินงานและการเบิกจ่ายเงินงบประมาณให้เป็นไปตามแผนงาน ติดตามการดำเนินงานของคณะอนุกรรมการขับเคลื่อน BCG ของกระทรวงอุตสาหกรรม การเตรียมการของหน่วยงานเพื่อรองรับการขับเคลื่อนยานยนต์ไฟฟ้า โดยมี นางวรวรรณ ชิตอรุณ นายจุลพงษ์ ทวีศรี นายภานุวัฒน์ ตริยางกูรศรี รองปลัดกระทรวงอุตสาหกรรม และผู้บริหารระดับสูงเข้าร่วมประชุม ณ ห้องประชุม อก.1 อาคารสำนักงานปลัดกระทรวงอุตสาหกรรม
วันพฤหัสบดีที่ 8 เมษายน 2564
พม. จัดงานวันผู้สูงอายุแห่งชาติ ประจำปี 2564 ภายใต้แนวคิด “พลังผู้สูงวัย รวมใจลูกหลาน นำไทยพ้นภัยโควิด-19”
พม. จัดงานวันผู้สูงอายุแห่งชาติ ประจำปี 2564 ภายใต้แนวคิด “พลังผู้สูงวัย รวมใจลูกหลาน นำไทยพ้นภัยโควิด-19”
วันนี้ (8 เม.ย. 64) เวลา 08.30 น. ที่ห้องประชุมชั้น 2 กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กรุงเทพฯ นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นประธานเปิดงานวันผู้สูงอายุแห่งชาติ ประจำปี 2564 ภายใต้แนวคิด “พลังผู้สูงวัย รวมใจลูกหลาน นำไทยพ้นภัยโควิด-19” โดยมี นางสุจิตรา พิทยานรเศรษฐ์ อธิบดีกรมกิจการผู้สูงอายุ กล่าวรายงาน พร้อมทั้งมอบรางวัลผู้สูงอายุแห่งชาติ ประจำปีพุทธศักราช 2564 ให้นายแพทย์เฉก ธนะสิริ มอบโล่ประกาศเกียรติคุณแก่องค์กร สถานประกอบการที่ให้การสนับสนุนภารกิจกรมกิจการผู้สูงอายุดีเด่น และมอบรางวัลให้แก่ผู้ชนะการประกวดภาพถ่ายและคลิปวิดีโอ
นางพัชรี กล่าวว่า ด้วยรัฐบาลมีมติเมื่อวันที่ 14 ธันวาคม 2525 ประกาศให้วันที่ 13 เมษายนของทุกปี เป็น“วันผู้สูงอายุแห่งชาติ” และเห็นชอบให้มีการจัดกิจกรรมพิเศษ ซึ่งกระทรวง พม. โดยกรมกิจการผู้สูงอายุ (ผส.) ได้จัดงานวันผู้สูงอายุแห่งชาติต่อเนื่องมาเป็นประจำทุกปี เพื่อให้ประชาชนและสังคมตระหนักถึงคุณค่าความสำคัญและศักดิ์ศรีของผู้สูงอายุ อีกทั้งมีการกำหนดให้ “ดอกลำดวน” เป็นดอกไม้สัญลักษณ์ที่สื่อความหมายให้สังคมที่มีคนทุกวัย แสดงความรัก ความผูกพัน ความเอื้ออาทร และการให้ความสำคัญกับผู้สูงอายุ เพราะดอกลำดวนเปรียบเสมือนกับผู้ทรงวัยวุฒิที่คงคุณธรรมความดีงามไว้ เป็นแบบอย่างแก่ลูกหลานตลอดไป
นางพัชรี กล่าวต่ออีกว่า สำหรับปี 2564 กระทรวง พม. โดย ผส. ได้กำหนดจัดงานวันผู้สูงอายุแห่งชาติ ประจำปี 2564 ภายใต้แนวคิด “พลังผู้สูงวัย รวมใจลูกหลาน นำไทยพ้นภัยโควิด-19” เพื่อส่งเสริมและสนับสนุนให้ครอบครัว ชุมชน สังคม ตระหนักรู้ถึงคุณค่าและศักดิ์ศรีของผู้สูงอายุ และแสดงความรัก ความผูกพันต่อผู้สูงอายุแบบ New Normal เพื่อพัฒนาคุณภาพชีวิตที่ดีของผู้สูงอายุในสังคมไทยต่อไป ทั้งนี้ มีการกิจกรรมสำคัญที่น่าสนใจ ประกอบด้วย 1) พิธีมอบรางวัลผู้สูงอายุแห่งชาติ ประจำปี 2564 ให้กับ “นายแพทย์เฉก ธนะสิริ” โดยคณะกรรมการผู้สูงอายุแห่งชาติ 2) พิธีมอบโล่ประกาศเกียรติคุณแก่องค์กร/สถานประกอบการที่ให้การสนับสนุนภารกิจกรมกิจการผู้สูงอายุดีเด่น 3 แห่ง และ 3) พิธีมอบรางวัลให้แก่ผู้ชนะการประกวดภาพถ่ายและคลิปวิดีโอ 16 รางวัล นอกจากนี้ มีการฉายวีดิทัศน์ และรับฟังการกล่าวสุนทรพจน์ของนักเรียน
วันพฤหัสบดีที่ 8 เมษายน 2564
กสร. ชี้แจงประเด็นดัง “รปภ. ถูกเลิกจ้างเนื่องจากถามค่าแรงในวันหยุดกับนายจ้าง”
กรมสวัสดิการและคุ้มครองแรงงานชี้แจงข้อกฎหมายประเด็น พนักงานรักษาความปลอดภัยพ้นสภาพการจ้างงานเนื่องจากถามค่าแรงในวันหยุดกับนายจ้าง ว่าเป็นการเลิกจ้างไม่เป็นธรรม พร้อมชี้แจงสิทธิประโยชน์ที่ลูกจ้างพึงได้ตามพระราชบัญญัติคุ้มครองแรงงาน พ.ศ. 2541
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) ชี้แจงประเด็นพนักงานรักษาความปลอดภัยพ้นสภาพการจ้างงานทันทีโดยไม่ได้บอกกล่าวล่วงหน้า เนื่องจากถามค่าแรงในวันหยุดกับนายจ้าง ว่า พระราชบัญญัติคุ้มครองแรงงาน พ.ศ. 2541 เป็นกฎหมายที่ใช้คุ้มครองดูแลสิทธิและหน้าที่ของทั้งนายจ้างและลูกจ้างที่ต้องปฏิบัติให้ถูกต้อง การที่ลูกจ้างสอบถามค่าแรงของตนเองในการทำงานในวันหยุดนั้น ไม่ได้เป็นการกระทำที่ก่อให้เกิดความเสียหายให้แก่นายจ้าง ไม่มีเหตุอันสมควรที่ถูกเลิกจ้าง นายจ้างต้องจ่ายค่าจ้างแทนการบอกกล่าวล่วงหน้าให้แก่ลูกจ้าง ตามมาตรา 17/1 และอาจเป็นการเลิกจ้างที่ไม่เป็นธรรม ในส่วนของค่าชดเชย เนื่องจากลูกจ้างยังทำงานติดต่อกันไม่ครบ 120 วัน จึงไม่มีสิทธิได้รับค่าชดเชยจากนายจ้าง ตามมาตรา 118 และข้อสงสัยที่ว่าลูกจ้างมีสิทธิได้รับค่าจ้างในวันหยุดเป็น 2 เท่า ช่วงวันหยุดสงกรานต์ได้หรือไม่นั้น เห็นว่า ลูกจ้างทุกประเภทไม่ว่าจะเป็นลูกจ้างรายวัน รายเดือน หรืออยู่ระหว่างการทดลองงาน มีสิทธิได้รับค่าจ้างในวันหยุดตามประเพณีที่นายจ้างประกาศกำหนดไว้ ตามมาตรา 56 (2) หากนายจ้างให้ลูกจ้างมาทำงานในวันหยุดดังกล่าว ลูกจ้างยังมีสิทธิได้รับค่าทำงานในวันหยุดเพิ่มอีก 1 เท่า ตามมาตรา 62 (1) รวมกับค่าจ้างที่ต้องได้อยู่แล้วเป็น 2 เท่า
อธิบดี กสร. กล่าวเพิ่มเติมว่า ในประเด็นที่บริษัทอ้างถึงระเบียบข้อบังคับในการทำงานว่า ต้องทำงานครบ 120 วัน จึงจะได้รับค่าจ้างเป็น 2 เท่า นั้น ไม่ได้มีการกำหนดไว้ในข้อกฎหมายแต่อย่างใด ข้อบังคับในส่วนนี้จึงใช้บังคับมิได้ จากกรณีนี้ทั้งตัวลูกจ้างและนายจ้างอาจไม่เข้าใจข้อกฎหมายที่ถูกต้อง จนทำให้เกิดความคลาดเคลื่อนในทางปฏิบัติ ดังนั้น หากมีข้อสงสัยด้านกฎหมายแรงงาน หรือต้องการขอคำปรึกษา หรือลูกจ้างประสงค์ยื่นคำร้องเกี่ยวกับสิทธิตามกฎหมายคุ้มครองแรงงานต่อพนักงานตรวจแรงงาน สามารถติดต่อได้ที่ สำนักงานสวัสดิการและคุ้มครองแรงงานกรุงเทพมหานครพื้นที่ 1-10 และสำนักงานสวัสดิการและคุ้มครองแรงงานจังหวัดทุกจังหวัด หรือโทรสายด่วน 1506 กด 3 และช่องทางยื่นคำร้องอิเล็กทรอนิกส์ eservice.labour.go.th
วันศุกร์ที่ 9 เมษายน 2564
"กองทัพ เตรียมความพร้อม รพ.สนามกว่า 3,000 เตียง รองรับสถานการณ์ COVID-19"
พล.ท.คงชีพ ตันตระวาณิชย์ โฆษก กห. เปิดเผยว่า กห.โดยทุกเหล่าทัพ อยู่ระหว่างเร่งจัดเตรียมความพร้อมของโรงพยาบาลสนาม
ตามสั่งการของ นรม.และรมว.กห. เพื่อรองรับสถานการณ์การแพร่ระบาดของโรค COVID-19 ที่พบผู้ติดเชื้อมากขึ้นอย่างต่อเนื่อง
โดยปัจจุบัน ได้จัดเตรียมพื้นที่หน่วยทหารจำนวน 10 แห่ง พร้อมบุคลากรแพทย์ทหาร สนับสนุนจัดตั้งเป็นโรงพยาบาลสนาม จำนวนกว่า 3,000 เตียง ในพื้นที่ กทม.และปริมณฑล ทั้งนี้ ทุกเหล่าทัพอยู่ระหว่างทำการสำรวจเพิ่มเติม เพื่อพัฒนาหน่วยทหารให้เป็นพื้นที่จัดตั้งโรงพยาบาลสนาม รองรับสถานการณ์การแพร่ระบาดของโรคที่อาจรุนแรงและขยายตัวเป็นวงกว้างขึ้นต่อไป
วันพฤหัสบดีที่ 8 เมษายน 2564
ปลัดกอบชัยฯ เป็นประธานการประชุมคณะกรรมการบริหารกองทุนพัฒนาเอสเอ็มอีตามแนวประชารัฐ ครั้งที่ 45-3/2564
นายกอบชัย สังสิทธิสวัสวดิ์ ปลัดกระทรวงอุตสาหกรรม  เป็นประธานการประชุมคณะกรรมการบริหารกองทุนพัฒนาเอสเอ็มอีตามแนวประชารัฐ ครั้งที่ 45-3/2564  ณ ห้องประชุม อก.1 สำนักงานปลัดกระทรวงอุตสาหกรรม
วันนี้ (8 เมษายน 2564) นายกอบชัย สังสิทธิสวัสวดิ์ ปลัดกระทรวงอุตสาหกรรม เป็นประธานการประชุมคณะกรรมการบริหารกองทุนพัฒนาเอสเอ็มอีตามแนวประชารัฐ ครั้งที่ 45-3/2564 เพื่อติดตามผลการเบิกจ่ายงบประมาณกองทุนพัฒนาเอสเอ็มอีตามแนวประชารัฐ ประจำปีงบประมาณ พ.ศ.2564 ไตรมาสที่ 2 พร้อมมอบนโยบายส่งเสริมและพัฒนาระบบภายในเพื่ออำนวยความสะดวกแก่ผู้ประกอบการ SME
โดยมี นายเดชา จาตุธนานันท์ ผู้ตรวจราชการกระทรวงอุตสาหกรรมในฐานะผู้อำนวยการสำนักงานกองทุนพัฒนาเอสเอ็มอีตามแนวประชารัฐ นายสหวัฒน์ โสภา ผู้ช่วยปลัดกระทรวงอุตสาหกรรม คณะกรรมการและผู้ที่เกี่ยวข้อง เข้าร่วมการประชุม ณ ห้องประชุม อก.1 สำนักงานปลัดกระทรวงอุตสาหกรรม
วันพฤหัสบดีที่ 8 เมษายน 2564
รองนายกรัฐมนตรี พลเอก ประวิตรฯ ขับเคลื่อนการก่อสร้างเขื่อนและพัฒนาที่อยู่อาศัยคลองลาดพร้าว และคลองเปรมประชากร พร้อมเร่งสร้างการรับรู้และจัดหาที่อยู่ให้กับผู้ที่ได้รับผลกระทบ
รองนายกรัฐมนตรี พลเอก ประวิตรฯ ขับเคลื่อนการก่อสร้างเขื่อนและพัฒนาที่อยู่อาศัยคลองลาดพร้าว และคลองเปรมประชากร พร้อมเร่งสร้างการรับรู้และจัดหาที่อยู่ให้กับผู้ที่ได้รับผลกระทบ
วันนี้ (8 เม.ย. 64) เวลา 10.00 น. ณ ห้องประชุม 301 ตึกบัญชาการ 1 ทำเนียนรัฐบาล พลเอกประวิตร วงษ์สุวรรณ รองนายกรัฐมนตรี เป็นประธานในการประชุมคณะกรรมการบริหารจัดการสิ่งก่อสร้างรุกล้ำลำน้ำสาธารณะ ครั้งที่ 1/2564 โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทยเข้าร่วมด้วย เพื่อติดตามความก้าวหน้าการดำเนินการ โครงการก่อสร้างเขื่อนและพัฒนาที่อยู่อาศัยคลองลาดพร้าว และโครงการก่อสร้างเขื่อนการพัฒนาที่อยู่อาศัยคลองเปรมประชากร เพื่อพัฒนาคุณภาพชีวิตประชาชน เพิ่มประสิทธิภาพการระบายน้ำ และเป็นการปรับปรุงภูมิทัศน์ริมคลองให้มีความสะอาดสวยงาน ซึ่งในขณะนี้กำลังอยู่ในระหว่างการดำเนินการก่อสร้าง
ทั้งนี้ ที่ประชุมจึงได้เห็นชอบการแต่งตั้งคณะอนุกรรมการขับเคลื่อนการดำเนินการฟื้นฟูและพัฒนาพื้นที่คลองลาดพร้าว คลองเปรมประชากร และคลองแสนแสบ คณะอนุกรรมการจัดทำแผนแม่บทโครงสร้างพื้นฐานระบบคลองและการพัฒนาชุมชนริมคลองเปรมประชากร และคณะอนุกรรมการด้านกฎหมายและการขับเคลื่อนการพัฒนาคลอง หลังจากรับทราบรายงานปัญหาและอุปสรรคในโครงการก่อสร้างเขื่อนและพัฒนาที่อยู่อาศัยคลองลาดพร้าว และโครงการก่อสร้างเขื่อนการพัฒนาที่อยู่อาศัยคลองเปรมประชากร เช่น การรื้อย้ายและส่งมอบพื้นที่ล่าช้าเนื่องจากมีกลุ่มผู้คัดค้านโครงการ และสถานการณ์การแพร่ระบาดของโรคโควิด-19 ทำให้แผนงานโครงการมีความล่าช้ากว่าเดิม 2-3 เดือน เพื่อเป็นกลไกร่วมในการกำกับและติดตามการก่อสร้างเขื่อน พัฒนาที่อยู่อาศัย และคลี่คลายปัญหาข้อติดขัดหรืออุปสรรคให้ลุล่วงไปได้ด้วยดี และไม่เกิดความล่าช้า เพื่อให้เกิดประโยชน์สูงสุดกับประชาชน
พร้อมกันนี้ ยังได้แต่งตั้งคณะอนุกรรมการด้านประชาสัมพันธ์สร้างการรับรู้ เพื่อเป็นการรณรงค์สร้างการรับรู้และประชาสัมพันธ์ให้ประชาชนได้รับทราบถึงวัตถุประสงค์ แนวทางการดำเนินงาน และประโยชน์ของการสร้างเขื่อน รวมถึงการพัฒนาที่อยู่อาศัยอย่างต่อเนื่อง โดยให้รายงานผลการดำเนินงานให้คณะกรรมการบริหารจัดการสิ่งก่อสร้างรุกล้ำลำน้ำสาธารณะทราบต่อไป
โอกาสนี้ รองนายกรัฐมนตรี ได้เร่งรัดให้ทุกหน่วยงานที่รับผิดชอบขับเคลื่อนการดำเนินงานให้เกิดความก้าวหน้าโดยเร็ว ให้ทุกหน่วยงานร่วมมือและประสานงานกันอย่างใกล้ชิดเพื่อลดอุปสรรค โดยให้วางแผนการรื้อย้ายและแผนการก่อสร้างเขื่อนให้สอดคล้องกัน รวมถึงให้จัดหาที่อยู่ใหม่ให้กับผู้ที่ได้รับผลกระทบอย่างเป็นระบบ พร้อมเน้นย้ำว่าโครงการนี้เป็นโครงการเร่งด่วนที่จะต้องทำให้สำเร็จโดยเร็ว
--------------------------------
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 8 เมษายน 2564
การรถไฟแห่งประเทศไทยรับคืนเงินตั๋วโดยสารเต็มราคา สำหรับผู้โดยสารที่ต้องการงดเดินทางช่วงเทศกาลสงกรานต์ เพื่อช่วยป้องกันความเสี่ยงจากการแพร่ระบาดของโรคติดเชื้อไวรัส COVID-19
การรถไฟแห่งประเทศไทย กระทรวงคมนาคม ได้กำหนดมาตรการเพื่อช่วยเหลือประชาชนที่ต้องการงดการเดินทาง ในช่วงเทศกาลสงกรานต์ระหว่างวันที่ 9 - 18 เมษายน 2564 ให้สามารถคืนเงินตั๋วโดยสารได้เต็มราคา
นายนิรุฒ มณีพันธ์ ผู้ว่าการรถไฟแห่งประเทศไทย กระทรวงคมนาคม เปิดเผยว่า ตามที่สถานการณ์การแพร่ระบาดของโรคติดเชื้อไวรัส COVID-19 ยังคงมีการแพร่ระบาดอย่างรุนแรงในหลายพื้นที่ ดังนั้นเพื่อเป็นการควบคุม ป้องกัน และลดความเสี่ยงการแพร่ระบาดของเชื้อโควิดตามนโยบายของรัฐบาลและกระทรวงคมนาคม การรถไฟแห่งประเทศไทยจึงได้กำหนดมาตรการเพื่อช่วยเหลือประชาชนที่ต้องการงดการเดินทาง ในช่วงเทศกาลสงกรานต์ระหว่างวันที่ 9-18 เมษายน 2564 ให้สามารถคืนเงินตั๋วโดยสารได้เต็มราคา โดยมีรายละเอียด ดังนี้
1. ผู้โดยสารที่ซื้อตั๋วโดยสาร (รายบุคคล) ไว้ล่วงหน้า หากต้องการงดการเดินทางสามารถติดต่อขอคืนเงินค่าตั๋วโดยสารเป็นกรณีพิเศษได้เต็มราคา (ก่อนขบวนรถออกไม่น้อยกว่า 1 วัน) และในส่วนของตั๋วโดยสารที่ชำระด้วยบัตรสวัสดิการแห่งรัฐร่วมกับเงินสด รฟท. จะคืนค่าโดยสารให้เฉพาะส่วนที่เป็นเงินสดเท่านั้น
2. ผู้โดยสารที่ซื้อตั๋วหมู่คณะ ตั๋วนำเที่ยวหมู่คณะ ตั๋วสำหรับเช่าขบวนรถพิเศษโดยสาร และตั๋วเช่ารถโดยสารไว้ล่วงหน้า สามารถติดต่อขอคืนเงินค่าตั๋วโดยสารเป็นกรณีพิเศษได้เต็มราคา (ก่อนวันเดินทางไม่น้อยกว่า 1 วัน)
3. กรณีจังหวัดของสถานีต้นทางหรือปลายทางตามตั๋วของผู้โดยสาร ได้ประกาศมาตรการเป็นพื้นที่ควบคุมสูงสุด อนุญาตให้คืนเงินค่าตั๋วก่อนวันเดินทางไม่น้อยกว่า 1 ชั่วโมง
4. ผู้โดยสารที่จองตั๋วทางอินเตอร์เน็ต สามารถยื่นคำร้องขอคืนเงินค่าตั๋วโดยสารเป็นกรณีพิเศษได้เต็มราคา โดยแนบไฟล์ตั๋วอินเตอร์เน็ต ส่งมาที่ E-MAIL passenger-ser@railway.co.th “ประชาชนที่ซื้อตั๋วโดยสารเดินทางในช่วงวันดังกล่าว สามารถติดต่อขอคืนเงินได้ที่ช่องจำหน่ายตั๋วของสถานีทุกแห่งทั่วประเทศ ตั้งแต่วันที่ 9 เมษายน 2564 เป็นต้นไป หรือสอบถามข้อมูลเพิ่มเติมได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง”
นอกจากนี้ รฟท. ได้เตรียมความพร้อมการให้บริการแก่ผู้โดยสารในช่วงเทศกาลสงกรานต์ โดยคำนึงถึงความปลอดภัยตามมาตรการทางสาธารณสุขอย่างเคร่งครัดเพื่อสร้างความมั่นใจในการเดินทาง ทั้งการฉีดพ่นน้ำยาฆ่าเชื้อภายในอาคารสถานี ชานชาลา ที่พักผู้โดยสาร ห้องสุขา และพื้นที่โดยรอบบริเวณสถานี นอกจากนี้ ยังขอความร่วมมือผู้โดยสารสวมหน้ากากอนามัยตลอดการเดินทาง และลงทะเบียนหรือสแกนคิวอาร์โค้ด เช็กอิน/เช็กเอาต์ แอพพลิเคชั่นไทยชนะทุกครั้งที่ใช้บริการ หรือหากพบเห็นผู้โดยสารที่มีอาการไข้ ไอ เจ็บคอ มีน้ำมูก หายใจเหนื่อยหอบ สามารถแจ้งเจ้าหน้าที่ประจำสถานี/ขบวนรถ หรือศูนย์ปลอดภัยของการรถไฟฯ โทรศัพท์ 02-5379198
วันพฤหัสบดีที่ 8 เมษายน 2564
รองอธิบดีกรมท่าอากาศยาน กระทรวงคมนาคม ลงพื้นที่ท่าอากาศยานนครศรีธรรมราชเตรียมความพร้อมรับผู้โดยสารช่วงสงกรานต์
นายสมเกียรติ มณีสถิตย์ รองอธิบดีกรมท่าอากาศยาน กระทรวงคมนาคม เดินทางลงพื้นที่ท่าอากาศยานนครศรีธรรมราช เพื่อตรวจเยี่ยมการดำเนินงานและการเตรียมความพร้อมดูแลและอำนวยความสะดวกแก่ผู้โดยสารในช่วงเทศกาลสงกรานต์ 2564
โดยมีนายถาวร แสงอำไพ ผู้อำนวยการท่าอากาศยานนครศรีธรรมราช และเจ้าหน้าที่ให้การต้อนรับ เมื่อวันที่ 7 เมษายน 2564 ณ ท่าอากาศยานนครศรีธรรมราช
สำหรับการลงพื้นที่ในครั้งนี้รองอธิบดีกรมท่าอากาศยานได้ประชุมติดตามการดำเนินงาน พร้อมแลกเปลี่ยนปัญหาและอุปสรรคต่างๆ โดยท่าอากาศยานนครศรีธรรมราชถือเป็นท่าอากาศยานที่มีจำนวนผู้โดยสารเพิ่มขึ้นอย่างรวดเร็ว ทำให้อาคารที่พักผู้โดยสารหลังเดิมไม่เพียงพอต่อการให้บริการ กรมท่าอากาศยานจึงได้ดำเนินโครงการก่อสร้างอาคารที่พักผู้โดยสารหลังใหม่ เพื่อเพิ่มขีดความสามารถในการรองรับผู้โดยสาร จากเดิม 600 คนต่อชั่วโมง หรือ 1.728 ล้านคนต่อปี เป็น 1,600 คนต่อชั่วโมง หรือ 4.608 ล้านคนต่อปี ขณะนี้มีความคืบหน้าของการก่อสร้างคิดเป็น 39.4% กำหนดการแล้วเสร็จในปี 2565
นอกจากนี้ รองอธิบดีกรมท่าอากาศยานยังได้ตรวรพื้นที่ภายในอาคาร โดยรอบอาคาร และพื้นที่ของโครงการก่อสร้าง โดยได้กำชับให้ท่าอากาศยานบริหารจัดการพื้นที่ และเพิ่มพื้นที่จราจรเพื่ออำนวยความสะดวกในการเดินทางของผู้โดยสารช่วงเทศกาลสงกรานต์ ทั้งในท่าอากาศยานและบริเวณโดยรอบ ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
โดยกรมท่าอากาศยานได้มีมาตรการดูแลและอำนวยความสะดวกผู้โดยสารในช่วงเทศกาล ดังนี้
1.มาตรการดูแลและอำนวยความสะดวก ทั้งในเรื่องของการประชาสัมพันธ์เที่ยวบิน รถสาธารณะ โดยจะต้องไม่มีผู้โดยสารตกค้างที่ท่าอากาศยาน นอกจากนี้ท่าอากาศยานนครศรีธรรมราชยังได้มีการจัดตั้งศูนย์อำนวยการร่วมรักษาความปลอดภัยและอำนวยความสะดวก โดยได้รับความร่วมมือจากหน่วยงานที่เกี่ยวข้องในพื้นที่จัดเจ้าหน้าที่มาให้บริการผู้โดยสารด้วย
2.มาตรการด้านความปลอดภัยและการรักษาความปลอดภัย ให้ท่าอากาศยานดูแลความปลอดภัยให้แก่ผู้โดยสารที่ท่าอากาศยานทุกเที่ยวบิน
พร้อมดูแลอุปกรณ์ให้ใช้ประโยชน์ได้อย่างมีประสิทธิภาพและเป็นไปตามมาตรฐาน รวมถึงให้ประสานกับหน่วยงานในพื้นที่เตรียมแผนรองรับเหตุฉุกเฉินที่อาจเกิดขึ้นและซักซ้อมอยู่เสมอ
3.มาตรการป้องกันการแพร่ระบาดของ Covid-19 ได้ให้ทุกส่วนปฏิบัติตามมาตรการเว้นระยะห่างทางสังคม (Social Distancing) ทั้งในส่วนของภายในอาคารที่พักผู้โดยสาร สายการบิน และรถสาธารณะ ดูแลความสะอาดภายในอาคารที่พักผู้โดยสาร ด้วยการฉีดพ่นน้ำยาฆ่าเชื้อ ทำความสะอาดพื้นที่ รถเข็น เก้าอี้ ราวบันได จัดจุดบริการเจล แอลกอฮอล์แก่ผู้โดยสาร เพื่อความสะอาดและสร้างความมั่นใจแก่ผู้โดยสาร โดยได้มีการประชาสัมพันธ์ให้ผู้โดยสารต้องสวมหน้ากากอนามัยตลอดระยะเวลาการเดินทาง
สำหรับผู้โดยสารที่เดินทางตลอดจนเจ้าหน้าที่ทุกคนต้องตรวจคัดกรองวัดอุณหภูมิทั้งขาเข้า - ขาออก และต้องเช็คอิน/เช็คเอาท์แอปพลิเคชันไทยชนะ/หมอชนะ ทุกครั้งที่ใช้บริการ โดยจะต้องปฏิบัติตามประกาศของกระทรวงสาธารณสุข และสำนักงานการบินพลเรือนแห่งประเทศไทยอย่างเข้มงวด
ในการนี้รองอธิบดีกรมท่าอากาศยาน ผู้อำนวยการท่าอากาศยานนครศรีธรรมราช และเจ้าหน้าที่ ได้ร่วมกันแจกสเปรย์แอลกอฮอล์แก่ผู้โดยสารตามโครงการ"สงกรานต์กลับบ้านปลอดภัย เดินทางอย่างมั่นใจแบบ New Normal" เพื่อเป็นการต้อนรับผู้โดยสารให้เดินทางปลอดภัยแบบ New Normal ไปกับกรมท่าอากาศยาน
วันพฤหัสบดีที่ 8 เมษายน 2564
นายกรัฐมนตรี ปล่อยขบวนรถเปิดให้บริการชั่วคราวมอเตอร์เวย์หมายเลข 6 ช่วง ปากช่อง - สีคิ้ว  ระหว่างวันที่  9 - 19 เม.ย. 64 เพื่อรองรับการเดินทางของประชาชนในช่วงเทศกาลสงกรานต์
วันที่ 7 เมษายน 2564 พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานพิธีเปิดทางหลวงพิเศษระหว่างเมืองหมายเลข 6 สาย บางปะอิน - สระบุรี - นครราชสีมา ช่วงอําเภอปากช่อง - อําเภอสีคิ้ว
มั่นใจช่วยเพิ่มความสะดวก รวดเร็วและปลอดภัยให้กับประชาชนในการเดินทางกลับภูมิลำเนาในช่วงเทศกาลสงกรานต์ 2564 โดยมีนายอภิสิทธิ์ พรหมเสน รองอธิบดีกรมทางหลวง และนายวิเชียร จันทรโณทัย ผู้ว่าราชการจังหวัดนครราชสีมา ร่วมให้การต้อนรับ ณ จุดตัดกับถนนมิตรภาพ กิโลเมตรที่ 65 บ้านหนองไผ่ล้อม ตําบลหนองสาหร่าย อําเภอปากช่อง จังหวัดนครราชสีมา
นายอภิสิทธิ์ พรหมเสน รองอธิบดีกรมทางหลวง ฝ่ายบำรุงทาง กรมทางหลวง กระทรวงคมนาคม เปิดเผยว่า ในช่วงเทศกาลสงกรานต์นี้ นายศักดิ์สยาม ชิดชอบ รัฐมนตรีว่าการกระทรวงคมนาคม ได้สั่งการให้กรมทางหลวง เปิดให้บริการชั่วคราวทางหลวงพิเศษหมายเลข 6 (มอเตอร์เวย์) ช่วง ปากช่อง – สีคิ้ว ระยะทาง 35.75 กิโลเมตร ตั้งแต่วันที่ 9 เม.ย. เวลา 6:00 น. จนถึงวันที่ 19 เม.ย. 64 เพื่อบรรเทาปัญหาการจราจรในเส้นทางสู่ภาคอีสาน ซึ่งกรมทางหลวงได้เตรียมความพร้อมในการเปิดใช้งานดังกล่าว โดยการปรับปรุงทางเชื่อมทางเข้า – ออก ปรับปรุงจุดกลับรถ ไฟฟ้าแสงสว่าง เพิ่มป้ายประชาสัมพันธ์ อุปกรณ์อำนวยความปลอดภัย และปรับปรุงภูมิทัศน์ เพื่อเพิ่มประสิทธิภาพในการเดินทางบนทางหลวงพิเศษหมายเลข 6 พร้อมทั้งขอความร่วมมือประชาชนเดินทางเหลื่อมเวลา”บ้านใกล้กรุงเทพฯให้เดินทางออกทีหลัง และเดินทางกลับเข้ากรุงเทพฯก่อน” ซึ่งการกระจายการเดินทางจะเป็นแนวทางช่วยลดปัญหาการจราจรติดขัดได้เป็นอย่างดี
ทั้งนี้ การเปิดให้บริการทางหลวงพิเศษหมายเลข 6 จะมีจุดเริ่มต้นทางเข้าบริเวณทางเบี่ยงบนทางหลวงหมายเลข 2 (ถนนมิตรภาพ) กม.65 และไปสิ้นสุดทางออกที่ทางหลวงหมายเลข 201 กม.5+400 ซึ่งกรมทางหลวงได้จัดการจราจรทิศทางเดียวในแต่ละช่วงเวลา (จำนวน 2 ช่องจราจร) แบ่งเป็น 2 ช่วงเวลา คือ วันที่ 9 – 13 เม.ย. 64 รองรับทิศทางขาออก (มุ่งหน้าภาคอีสาน) และ วันที่ 14 – 19 เม.ย. 64 รองรับทิศทางขาเข้า (มุ่งหน้ากรุงเทพฯ) ในส่วนฝั่งกลับกันจะสงวนไว้ใช้สำหรับบริการฉุกเฉิน
รองอธิบดีกรมทางหลวง กล่าวต่อไปอีกว่า สำหรับความคืบหน้าภาพรวมโครงการทางหลวงพิเศษหมายเลข 6 สาย บางปะอิน – นครราชสีมา จำนวน 40 ตอน ระยะทาง 196 กิโลเมตร ปัจจุบันงานก่อสร้างโยธาถาพรวม อยู่ที่ 93 % งานก่อสร้างระบบอยู่ระหว่างดำเนินการ คาดว่าจะเปิดใช้งานเต็มรูปแบบได้ในต้นปีพ.ศ.2566 ซึ่งเมื่อโครงการแล้วเสร็จ จะช่วยแก้ไขปัญหาการจราจรติดขัดบนถนนมิตรภาพที่มีปริมาณการจราจรหนาแน่น ส่งผลให้ผู้ใช้ทางสามารถเดินทางได้สะดวก รวดเร็วและปลอดภัยอีกด้วย
นายอภิสิทธิ์ พรหมเสน รองอธิบดีกรมทางหลวง กล่าวปิดท้ายว่า นายศักดิ์สยาม ชิดชอบ รัฐมนตรีว่าการกระทรวงคมนาคม เน้นย้ำให้ทุกหน่วยงานในสังกัด ดูแลเรื่องความสะดวก ปลอดภัย และให้บริการประชาชนอย่างเต็มที่ ในช่วงเทศกาลสงกรานต์นี้ ทุกโหมดการเดินทางทั้งทางบก ราง น้ำ และทางอากาศ
หากประชาชนผู้ใช้ทางต้องการสอบถามข้อมูลเส้นทาง สภาพการจราจร แจ้งเหตุด่วนเหตุร้าย หรือขอความช่วยเหลือ สามารถแจ้งได้ที่สายด่วนกรมทางหลวง 1586 (โทรฟรี 24 ชั่วโมง) สายด่วนมอเตอร์เวย์ 1586 กด 7 และตำรวจทางหลวง 1193
วันพฤหัสบดีที่ 8 เมษายน 2564
บขส. รับคืนตั๋วโดยสารเดินทางระหว่างวันที่ 8 -18 เมษายน 2564 ไม่หักค่าธรรมเนียม พร้อมเน้นย้ำตรวจเข้ม ตลอดการเดินทาง มั่นใจสงกรานต์นี้ เดินทางกับ บขส. ปลอดภัย ห่างไกลโควิด-19
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม กล่าวว่า ตามที่สถานการณ์การแพร่ระบาดของเชื้อไวรัสโควิด-19 ขณะนี้ พบผู้ติดเชื้อรายใหม่อย่างต่อเนื่อง และมีแนวโน้มการแพร่ระบาดในหลายพื้นที่
ดังนั้น เพื่อเป็นการป้องกันและควบคุมการแพร่ระบาดของเชื้อโควิด-19 ตามนโยบายของรัฐบาลและกระทรวงคมนาคม บขส. จึงได้ประกาศมาตรการช่วยเหลือผู้โดยสารที่มีความประสงค์งดการเดินทางในระหว่างวันที่ 8 -18 เมษายน 2564 ให้คืนตั๋วโดยสาร บขส. ได้เต็มราคา ไม่หักค่าธรรมเนียม ทั้งนี้ ผู้โดยสารสามารถติดต่อขอคืนตั๋วหรือเลื่อนการเดินทาง ได้ที่ช่องจำหน่ายตั๋วของ บขส. ก่อนเวลารถออก ไม่น้อยกว่า 3 ชั่วโมง ส่วนผู้โดยสารใช้สิทธิ์บัตรสวัสดิการแห่งรัฐ , โครงการ“เราชนะ” และโครงการ “ม33เรารักกัน” ไม่สามารถขอคืนเงินค่าตั๋วได้ แต่สามารถแจ้งเลื่อนการเดินทางได้ ก่อนเวลารถออกไม่น้อยกว่า 3 ชั่วโมง
สำหรับยอดจองตั๋วโดยสารล่วงหน้าในช่วงเทศกาลสงกรานต์ ข้อมูล ณ วันที่ 8 เมษายน 2564 มีผู้ใช้บริการจองตั๋ว บขส. เดินทางล่วงหน้าในวันที่ 10 เมษายน 2564 มากที่สุด คิดเป็นร้อยละ 91.46 ของจำนวนที่นั่งทั้งหมด โดยเส้นทางที่มีผู้โดยสารเดินทางมากที่สุด ได้แก่ กรุงเทพฯ - เชียงใหม่ , กรุงเทพ-สกลนคร , กรุงเทพ-หาดใหญ่ เป็นต้น
ส่วนยอดการคืนตั๋วโดยสาร ข้อมูล ณ วันที่ 7 เมษายน 2564 มีผู้โดยสารคืนตั๋วโดยสาร จำนวน 738 คน จากยอดจองตั๋วล่วงหน้า 26,582 ที่นั่ง ประกอบด้วย ภาคเหนือ จำนวน 214 คน ภาคตะวันออกเฉียงเหนือ จำนวน 394 คน และภาคใต้ จำนวน 130 คน
กรรมการผู้จัดการใหญ่ บริษัท ขนส่ง จำกัด กล่าวด้วยว่า ได้สั่งกำชับไปยังเจ้าหน้าที่ให้เพิ่มการเฝ้าระวังและป้องกันการแพร่ระบาดของเชื้อไวรัสโควิด-19 ในสถานีขนส่งผู้โดยสารทุกแห่ง และบนรถโดยสาร ตามมาตรการสาธารณสุขอย่างเคร่งครัด และขอให้ประชาชนที่มีความจำเป็นต้องเดินทาง สวมหน้ากากอนามัยหรือหน้ากากผ้า ขณะใช้บริการที่สถานีขนส่ง และบนรถโดยสารตลอดเวลา รวมทั้งให้ลงทะเบียนผ่านแอปพลิเคชันไทยชนะหรือแพลตฟอร์มไทยชนะทุกครั้งที่ใช้บริการ
อย่างไรก็ดีในการเดินทางข้ามจังหวัด ขอให้ประชาชนติดตามข้อมูลข่าวสารและประกาศเข้าพื้นที่ของแต่ละจังหวัดก่อนออกเดินทางด้วย สอบถามรายละเอียดข้อมูล บขส. เพิ่มเติมได้ที่ ช่องจำหน่ายตั๋ว บขส. ทุกแห่ง
วันพฤหัสบดีที่ 8 เมษายน 2564
เนื่องในโอกาสวันคล้ายวันสถาปนากระทรวง ครบ ๑๓๔ ปี ในวันพฤหัสบดีที่ ๘ เมษายน ๒๕๖๔
กระทรวงกลาโหม ได้จัดให้มีพิธีถวายราชสักการะ และสักการะสิ่งศักดิ์สิทธิ์ ในศาลาว่าการกลาโหม
ประกอบด้วย เจ้าพ่อหอกลอง ณ ศาลเจ้าพ่อหอกลอง พระบวรฉายาสาทิสลักษณ์พระบาทสมเด็จพระปิ่นเกล้าเจ้าอยู่หัว พระบรมรูปหล่อพระบาทสมเด็จพระจุลจอมเกล้าเจ้าอยู่หัว พระรูปจอมพลสมเด็จพระราชปิตุลาบรมพงศาภิมุข เจ้าฟ้าภาณุรังษีสว่างวงศ์ฯ และรูปหล่อจอมพลและมหาอำมาตย์เอกเจ้าพระยาสุรศักดิ์มนตรี (เจิม-แสง-ชูโต) โดยมี พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม เป็นประธาน นอกจากนี้ยังได้ถวายสังฆทาน ณ ห้องพุทธสถาน ชั้น ๓ ทั้งนี้เนื่องจากการแพร่ราบาดของโรคโควิด-19 ที่ทวีความรุนแรงมากขึ้น และเพื่อรักษาไว้ซึ่งขนบธรรมเนียมประเพณีที่ปฏิบัติสืบต่อกันมา ในปีนี้กระทรวงกลาโหม จึงได้ดำเนินการจัดงานวันสถาปนากระทรวงกลาโหม ครบ ๑๓๔ ปี เป็นการภายใน
นับตั้งแต่พระบาทสมเด็จพระจุลจอมเกล้าเจ้าอยู่หัว ทรงพระกรุณาโปรดเกล้าโปรดกระหม่อมสถาปนากรมยุทธนาธิการขึ้นที่โรงทหารหน้า หรือศาลาว่าการกลาโหมในปัจจุบัน เมื่อวันที่ ๘ เมษายน พ.ศ.๒๔๓๐ นับเป็นจุดเริ่มต้นของการกำเนิดกิจการสมัยใหม่ให้มีความเป็นสากลทัดเทียมกับนานาอารยประเทศ และได้ถือเอาวันที่ ๘ เมษายนของทุกปี เป็นวันคล้ายวันสถาปนากระทรวงกลาโหม ซึ่งตลอดระยะเวลา ๑๓๔ ปี ที่ผ่านมา กระทรวงกลาโหมเป็นสถาบันหลักในการพิทักษ์รักษาเอกราชอธิปไตยของชาติ รักษาความมั่นคง และสร้างเสริมพระเกียรติยศแห่งสถาบันพระมหากษัตริย์ ทำนุบำรุงสืบสานพระศาสนา ตลอดจนร่วมสร้างสรรค์พัฒนาประเทศ และดำเนินกิจกรรมโครงการจิตอาสาพระราชทานตามแนวพระราชดำริ “เราทำความดี ด้วยหัวใจ” ในการช่วยเหลือประชาชนมาอย่างต่อเนื่อง โดยกระทรวงกลาโหมดำเนินการได้อย่างสอดคล้องกับสถานการณ์ที่มีการเปลี่ยนแปลงตามยุคสมัย และปฏิบัติงานในความรับผิดชอบบรรลุผลสำเร็จตามนโยบายอย่างมีประสิทธิภาพ ตลอดจนเป็นกลไกสำคัญที่สนับสนุนการดำเนินงานของรัฐบาลในการรักษาความสงบเรียบร้อยและแก้ไขปัญหาสำคัญของชาติ โดยเฉพาะอย่างยิ่งการช่วยเหลือดูแลประชาชนในสถานการณ์การแพร่ระบาดของโรคติดเชื้อไวรัสโคโรนา ๒๐๑๙
วันพฤหัสบดีที่ 8 เมษายน 2564
รมช.ธรรมนัส มอบนโยบายการขับเคลื่อนไทยไปด้วยกันจังหวัดเชียงราย
รมช.ธรรมนัส มอบนโยบายการขับเคลื่อนไทยไปด้วยกันจังหวัดเชียงราย เพื่อการบริหารจัดการโครงการให้ครอบคลุมในทุกมิติการพัฒนา
ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ เปิดเผยภายหลัง เป็นประธานการประชุมมอบนโยบายการขับเคลื่อนไทยไปด้วยกันจังหวัดเชียงราย ณ หอประชุมใหญ่ มหาวิทยาลัยราชภัฏเชียงราย จังหวัดเชียงราย ว่า จากการประชุมเมื่อวันพุธที่ 7 เมษายน 2564 ที่ผ่านมาเพื่อชี้แจงหลักเกณฑ์การจัดทำโครงการการพัฒนา และเสริมสร้างความเข้มแข็งของเศรษฐกิจฐานราก ภายใต้แผนงานโครงการฟื้นฟูเศรษฐกิจท้องถิ่นและชุมชน บนพื้นฐานของโอกาสและศักยภาพของท้องถิ่นระดับพื้นที่ โดยจังหวัดเชียงรายได้รับจัดสรรกรอบวงเงินมา เพื่อให้ส่วนราชการและองค์กรปกครองส่วนท้องถิ่น ซึ่งเป็นหน่วยเสนอโครงการ ร่วมกันบูรณาการร่วมกับทุกภาคส่วน โดยให้คำนึงปัญหาความต้องการในการพัฒนาพื้นที่ ตลอดจนปัญหาความเดือดร้อนของพี่น้องประชาชนเป็นสำคัญ ทั้งนำข้อมูลในระบบบริหารจัดการข้อมูลการพัฒนาคนแบบชี้เป้า (TPMAP) มาประกอบการจัดทำแผนงาน/โครงการ ให้ครอบคลุมในทุกมิติการพัฒนา ประกอบด้วย การพัฒนาสินค้า/บริการ การท่องเที่ยว การยกระดับและสร้างมูลค่าเพิ่ม ด้านการเกษตร การพัฒนาฝีมือแรงงาน และการพัฒนาโครงสร้างพื้นฐาน
ความก้าวหน้าในการดำเนินการตามนโยบายไทยไปด้วยกันจังหวัดเชียงรายที่สำคัญ มี 3 ด้าน ได้แก่
1. ด้านการบริหารจัดการน้ำ จังหวัดเชียงรายอยู่ระหว่างการจัดทำศูนย์ข้อมูลน้ำของจังหวัด เพื่อเป็นศูนย์บัญชาการ และสั่งการในการบริหารจัดการน้ำได้อย่างเป็นระบบ จะก่อให้เกิดประสิทธิภาพในการแก้ไขปัญหา การขาดแคลนน้ำ เพื่อการอุปโภค บริโภค และการเกษตร เมื่อวันที่ 23 ธันวาคม 2563 ที่ผ่านมา พลเอกประวิตร วงษ์สุวรรณ รองนายกรัฐมนตรี ได้เดินทางมาตรวจราชการ ณ จังหวัดเชียงราย พร้อมได้สั่งการให้ทางจังหวัดมีพัฒนาแหล่งน้ำขนาดใหญ่ในพื้นที่เวียงหนองหล่ม อำเภอแม่จัน เพื่อใช้ในการกักเก็บน้ำ โดยให้ดำเนินการขุดลอกตะกอนดินให้แล้วเสร็จภายใน 3 ปี 2. การดําเนินโครงการจัดที่ดินทํากินให้ชุมชนจังหวัดเชียงราย (คทช.) ทางจังหวัดมีพื้นที่เป้าหมายดำเนินการในปี 2558 – 2564 จำนวน 100,574 ไร่ แบ่งเป็น พื้นที่ป่าสงวนแห่งชาติ 99,909 ไร่ พื้นที่ ส.ป.ก 509 ไร่ และพื้นที่สาธารณประโยชน์ 155 ไร่ ทั้งนี้ ผลการดำเนินการได้อนุมัติการเข้าทำประโยชน์แล้ว จำนวน 22,098 ไร่ ได้จัดที่ดินทำกินให้ประชาชนแล้ว จำนวน 2,817 ราย 3,633 แปลง และอยู่ระหว่างดำเนินการขออนุญาต จำนวน 78,476 ไร่ 3. การกําหนดเขตปฏิรูปที่ดินในพื้นที่ป่าสงวนแห่งชาติ โซนอี จํานวน 13 พื้นที่ 165,205 ไร่ ขณะนี้จังหวัดเชียงราย ได้จัดทำข้อมูลเพื่อใช้เป็นข้อมูลจัดทำแผนที่แนบท้ายพระราชกฤษฎีกา กำหนดเขตที่ดินให้เป็นเขตปฎิรูปที่ดิน และได้มีหนังสือลงวันที่ 9 กุมภาพันธ์ 2564 แจ้งสำนักงานการปฏิรูปที่ดินเพื่อเกษตรกรรม และหน่วยงานที่เกี่ยวข้องเพื่อดำเนินการเรียบร้อยแล้ว
วันพฤหัสบดีที่ 8 เมษายน 2564
ความคืบหน้าของโครงการเราชนะ ณ วันที่ 8 เมษายน 2564
ความคืบหน้าของโครงการเราชนะ ณ วันที่ 8 เมษายน 2564 ประชาชนกลุ่มผู้ถือบัตรสวัสดิการแห่งรัฐ จำนวน 13.7 ล้านคน ได้มีการใช้จ่ายตั้งแต่วันที่ 5 กุมภาพันธ์ 2564 เป็นต้นมา จำนวน 72,167 ล้านบาท
ความคืบหน้าของโครงการเราชนะ (โครงการฯ) ณ วันที่ 8 เมษายน 2564 ดังนี้ 1) ประชาชนกลุ่มผู้ถือบัตรสวัสดิการแห่งรัฐ จำนวน 13.7 ล้านคน ได้มีการใช้จ่ายตั้งแต่วันที่ 5 กุมภาพันธ์ 2564 เป็นต้นมา จำนวน 72,167 ล้านบาท 2) ประชาชนกลุ่มที่อยู่ในระบบฐานข้อมูลของแอปพลิเคชัน “เป๋าตัง” ในโครงการเราเที่ยวด้วยกันและคนละครึ่ง และกลุ่มประชาชนทั่วไปที่ลงทะเบียนทางเว็บไซต์ www.เราชนะ.com ที่ผ่านการคัดกรองคุณสมบัติเบื้องต้นและยืนยันการใช้สิทธิ์ร่วมโครงการฯ แล้ว จำนวน 16.8 ล้านคน และมีการใช้จ่ายวงเงินสิทธิ์สะสมตั้งแต่วันที่ 18 กุมภาพันธ์ 2564 เป็นต้นมา จำนวน 108,818 ล้านบาท และ 3) ประชาชนกลุ่มผู้ที่ต้องการความช่วยเหลือเป็นพิเศษที่ผ่านการคัดกรองคุณสมบัติแล้ว จำนวน 2.3 ล้านคน มียอดใช้จ่ายวงเงินสิทธิ์สะสมตั้งแต่วันที่ 5 มีนาคม 2564 เป็นต้นมา จำนวน 11,945 ล้านบาท ทำให้มีผู้ได้รับสิทธิ์ในโครงการฯ แล้ว รวมทั้งสิ้นจำนวน 32.8 ล้านคน คิดเป็นมูลค่าการใช้จ่ายหมุนเวียนในระบบเศรษฐกิจไทยแล้วกว่า 192,930 ล้านบาท ซึ่งเป็นการใช้จ่ายผ่านผู้ประกอบการร้านธงฟ้าราคาประหยัดพัฒนาเศรษฐกิจท้องถิ่นที่มีแอปพลิเคชัน “ถุงเงิน” ร้านค้าคนละครึ่งที่ตกลงยินยอมเข้าร่วมโครงการฯ รวมถึงผู้ประกอบการร้านค้าและผู้ให้บริการที่ลงทะเบียนเข้าร่วมโครงการฯ จำนวนทั้งสิ้นมากกว่า 1.3 ล้านกิจการ
วันพฤหัสบดีที่ 8 เมษายน 2564
ไอแบงก์ เคลียร์ชัด! ข่าวปล่อยสินเชื่อ “บัตรคนจน” วงเงิน 1 ล้านบาททุกราย ไม่เป็นความจริง
จากกรณีที่มีข่าวธนาคารอิสลามแห่งประเทศไทย ปล่อยสินเชื่อบัตรสวัสดิการแห่งรัฐ สูงสุด 1 ล้านบาทให้แก่ทุกราย
จากกรณีที่มีข่าวธนาคารอิสลามแห่งประเทศไทย ปล่อยสินเชื่อบัตรสวัสดิการแห่งรัฐ สูงสุด 1 ล้านบาทให้แก่ทุกราย ไอแบงก์ ขอชี้แจงว่า มีการพาดหัวที่สร้างความเข้าใจผิด โดยใช้เนื้อหาข่าวที่เป็นโครงการสินเชื่อ “บ้านชายแดนใต้” ซึ่งเป็นผลิตภัณฑ์พิเศษเฉพาะกลุ่มของธนาคาร ที่ให้ทั้งบุคคลทั่วไปและเป็นโครงการเดียวที่ให้แก่ผู้ถือบัตรสวัสดิการแห่งรัฐ ตามเงื่อนไขที่ธนาคารกำหนด
โครงการสินเชื่อบ้านชายแดนใต้เป็นสินเชื่อเฉพาะกลุ่ม (Product Program) เปิดตัวโครงการครั้งแรกตั้งแต่ เดือนพฤศจิกายน 2560 มีวัตถุประสงค์เพื่อส่งเสริมให้เกิดการพัฒนาเศรษฐกิจใน 5 จังหวัดชายแดนใต้ มีกลุ่มเป้าหมายสำหรับผู้ประสงค์ขอสินเชื่อเพื่อซื้อบ้าน สร้างบ้าน ซ่อมแซม ต่อเติม ไถ่ถอนที่อยู่อาศัย หรือซื้อที่ดินเพื่อก่อสร้างที่อยู่อาศัยในพื้นที่ 5 จังหวัดชายแดนภาคใต้ ได้แก่ ปัตตานี นราธิวาส ยะลา สงขลา และสตูล โดยผู้ขอสินเชื่อต้องมีสัญชาติไทย มีภูมิลำเนาอาศัยอยู่ที่ใดก็ได้ในประเทศไทย และนับถือศาสนาใดก็ได้ มีรายได้ขั้นต่ำรวม 10,000 บาทต่อเดือน สามารถขอสินเชื่อสูงสุด 5,000,000 บาท ผ่อนได้นานสูงสุด 35 ปี คิดอัตรากำไรเริ่มต้นที่ 3.25% ต่อปี โดยธนาคารให้สิทธิพิเศษ! สำหรับผู้ถือบัตรสวัสดิการแห่งรัฐ ไม่กำหนดรายได้ขั้นต่ำ ให้วงเงินสูงสุด 1,000,000 บาท อัตรากำไรเริ่มต้นที่ 3.00% ต่อปี ผ่อนได้นาน 35 ปี พร้อมฟรีค่าธรรมเนียมจัดทำนิติกรรมสัญญา
ผู้สนใจสามารถขอยื่นเรื่องเพื่อขอสินเชื่อได้ที่ ไอแบงก์ ทุกสาขาในพื้นที่ 5 จังหวัดชายแดนภาคใต้ ตั้งแต่วันนี้ – 31 ธันวาคม 2564 หรือสอบถามรายละเอียดเพิ่มเติมได้ที่ iBank Call Center 1302
*หมายเหตุ:
1. "อัตรากำไร/ผลตอบแทน ผลิตภัณฑ์ธนาคารมิใช่ดอกเบี้ยหรือเป็นคำเรียกแทนดอกเบี้ย แต่มาจากหลักการที่ใช้ในการทำธุรกรรมที่ถูกต้องตามหลักการอิสลาม"
2. อัตราผลตอบแทนที่คาดว่าจะได้รับ คืออัตราที่คำนวณได้จากประมาณการรายได้ของธนาคารและอัตราสัดส่วนการแบ่งผลตอบแทนเงินฝาก ซึ่งอัตราผลตอบแทนที่คาดว่าจะได้รับอาจจะต่ำกว่าหรือสูงกว่าอัตราผลตอบแทนเงินฝากที่ธนาคารประกาศเมื่อครบกำหนดการฝาก
วันพฤหัสบดีที่ 8 เมษายน 2564
การประกาศผลการคัดกรองคุณสมบัติสำหรับกลุ่มผู้ไม่มีสมาร์ทโฟน
ประชาชนที่ลงทะเบียนเข้าร่วมโครงการเราชนะช่วงเวลาดังกล่าว สามารถตรวจสอบผลการคัดกรองคุณสมบัติได้ตั้งแต่วันที่ 5 เม.ย.2564 เป็นต้นมา ทางเว็บไซต์ www.เราชนะ.com หรือ Call Center ของธนาคารกรุงไทยจำกัด (มหาชน) หมายเลขโทรศัพท์ 0 2111 1122
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าการประกาศผลการคัดกรองคุณสมบัติประชาชนกลุ่มผู้ที่ต้องการความช่วยเหลือเป็นพิเศษ (กลุ่มผู้ไม่มีสมาร์ทโฟน) ที่ลงทะเบียนเข้าร่วมโครงการเราชนะ (โครงการฯ) ระหว่างวันที่ 8 – 26 มีนาคม 2564 ว่า ประชาชนที่ลงทะเบียนเข้าร่วมโครงการฯ ในช่วงเวลาดังกล่าว สามารถตรวจสอบผลการคัดกรองคุณสมบัติได้ตั้งแต่วันที่ 5 เมษายน 2564 เป็นต้นมา ทางเว็บไซต์ www.เราชนะ.com หรือ Call Center ของธนาคารกรุงไทยจำกัด (มหาชน) หมายเลขโทรศัพท์ 0 2111 1122 โดยผู้ผ่านการคัดกรองคุณสมบัติจะได้รับการโอนวงเงินสิทธิ์ จำนวน 7,000 บาท และสามารถใช้จ่ายวงเงินสิทธิ์ผ่านบัตรประชาชนแบบอเนกประสงค์ (Smart Card) ได้ที่ผู้ประกอบการร้านค้าหรือผู้ให้บริการที่เข้าร่วมโครงการฯ ตั้งแต่วันที่ 9 เมษายน – 31พฤษภาคม 2564
นอกจากนี้ โฆษกกระทรวงการคลังได้เน้นย้ำว่า สำหรับประชาชนกลุ่มผู้ที่ต้องการความช่วยเหลือเป็นพิเศษซึ่งเป็นผู้ที่อยู่ในภาวะพึ่งพิง (ผู้สูงอายุผู้พิการทุพพลภาพผู้ป่วยติดเตียง) ที่ไม่สามารถเดินทางออกจากที่พักอาศัยได้และจำเป็นต้องได้รับความช่วยเหลือจากหน่วยรับลงทะเบียนเคลื่อนที่ที่ลงทะเบียนเข้าร่วมโครงการฯ ระหว่างวันที่ 27 มีนาคม – 9 เมษายน 2564 จะทราบผลการคัดกรองคุณสมบัติได้ตั้งแต่วันที่ 28 เมษายน 2564 เป็นต้นไป โดยผู้ผ่านการคัดกรองคุณสมบัติจะได้รับการโอนวงเงินสิทธิ์จำนวน 7,000 บาทและสามารถใช้จ่ายวงเงินสิทธิ์ผ่านบัตรประจำตัวประชาชนแบบอเนกประสงค์ (Smart Card) ได้ที่ผู้ประกอบการร้านค้าหรือผู้ให้บริการที่เข้าร่วมโครงการฯตั้งแต่วันที่ 30 เมษายน – 31 พฤษภาคม 2564
โฆษกกระทรวงการคลังได้แถลงเพิ่มเติมถึงความคืบหน้าของโครงการฯ ณวันที่ 7 เมษายน 2564 ดังนี้ 1) ประชาชนกลุ่มผู้ถือบัตรสวัสดิการแห่งรัฐจำนวน 13.7 ล้านคนได้มีการใช้จ่ายตั้งแต่วันที่ 5 กุมภาพันธ์ 2564 เป็นต้นมาจำนวน72,028ล้านบาท 2) ประชาชนกลุ่มที่อยู่ในระบบฐานข้อมูลของแอปพลิเคชัน “เป๋าตัง” ในโครงการเราเที่ยวด้วยกันและคนละครึ่งและกลุ่มประชาชนทั่วไปที่ลงทะเบียนทางเว็บไซต์ www.เราชนะ.com ที่ผ่านการคัดกรองคุณสมบัติเบื้องต้นและยืนยันการใช้สิทธิ์ร่วมโครงการฯ แล้วจำนวน16.8 ล้านคน และมีการใช้จ่ายวงเงินสิทธิ์สะสมตั้งแต่วันที่ 18 กุมภาพันธ์ 2564 เป็นต้นมาจำนวน108,313 ล้านบาท และ 3) ประชาชนกลุ่มผู้ที่ต้องการความช่วยเหลือเป็นพิเศษที่ผ่านการคัดกรองคุณสมบัติแล้ว จำนวน 2.3ล้านคน มียอดใช้จ่ายวงเงินสิทธิ์สะสมตั้งแต่วันที่ 5 มีนาคม 2564 เป็นต้นมา จำนวน 11,844ล้านบาททำให้มีผู้ได้รับสิทธิ์ในโครงการฯ แล้ว รวมทั้งสิ้นจำนวน32.8 ล้านคนคิดเป็นมูลค่าการใช้จ่ายหมุนเวียนในระบบเศรษฐกิจไทยแล้วกว่า 192,185 ล้านบาทซึ่งเป็นการใช้จ่ายผ่านผู้ประกอบการร้านธงฟ้าราคาประหยัดพัฒนาเศรษฐกิจท้องถิ่นที่มีแอปพลิเคชัน “ถุงเงิน” ร้านค้าคนละครึ่งที่ตกลงยินยอมเข้าร่วมโครงการณรวมถึงผู้ประกอบการร้านค้าและผู้ให้บริการที่ลงทะเบียนเข้าร่วมโครงการฯจำนวนทั้งสิ้นมากกว่า 1.3 ล้านกิจการ
สำนักงานเศรษฐกิจการคลัง โทร. 02273 9020 ต่อ 3423 3424 3425 3427 และ 3429 (เฉพาะวันและเวลาราชการ)
Call Center ธนาคารกรุงไทย จำกัด (มหาชน)โทร. 021111122 (ตลอด 24 ชั่วโมง)